钦定古今图书集成/明伦汇编/氏族典/第328卷 > 刘旦
## 钦定古今图书集成/明伦汇编/氏族典/第328卷 > 刘旦

按《汉书燕剌王旦传》：“燕剌王旦，为人辩略，博学经书
杂说，好星历数术，倡优射猎之事，招致游士。及卫太
子败，齐怀王又薨，旦自以次第当立，上书求入宿卫。
上怒，下其使狱。武帝由是恶旦，后遂立少子为太子。
帝崩，太子立，是为孝昭帝。旦姊鄂邑盖长公主、左将
军上官桀父子，与霍光争权有隙，皆知旦怨光，即私”
与燕交通。旦遣孙纵之辈多赍金宝，走马赂遗盖主。
上官桀及御史大夫桑弘羊等皆与交通，数记疏光
过失，与旦令上书告之。旦喜，上疏愿入宿卫，察奸臣
之变。是时，昭帝觉其有诈，遂亲信霍光，而疏上官桀
等，桀等因谋共杀光，废帝迎立燕王为天子。会盖主
舍人父《燕仓》知其谋，告之，由是发觉孙纵之及桀等
皆伏诛。旦自杀。天子加恩，赦王太子建为庶人，赐旦
谥曰“剌王”，国除。后六年，宣帝即位，封旦两子，庆为新
昌侯，贤为安定侯。又立故太子建为广阳顷王。二十
九年薨，子穆王舜嗣。二十一年薨，子思王璜嗣。二十
年薨，子嘉嗣。王莽时，嘉独以献符命封扶美侯，赐姓
王氏。